Manuál pre birmovancov **5A**

**Téma – Patróni birmovky**

**Patrón: - Sv. Faustína Kowalská,** rehoľníčka, mystička **a nové formy Božieho milosrdenstva**

**Životopis sv. sestry Márii Faustiny Kowalskej**

Svätá sestra Mária Faustyna Kowalska je dnes známa na celom svete ako **apoštolka Božieho milosrdenstva (**ďalej iba BM**)**. Teológovia ju zaraďujú medzi významných mystikov v Cirkvi. Prišla na svet ako tretia z desiatich detí v chudobnej a nábožnej roľníckej rodine v obci Glogowiec. Na svätom krste vo farskom kostole v Sviniciach Warckich dostala meno Helena. Už v detstve si zamilovala modlitbu, bola pracovitá, poslušná a citlivá na ľudské potreby. Do školy chodila necelé tri roky: ako šestnásťročná opustila rodný dom, aby si službou v Alexandrove a v Lodži zarobila na svoje živobytie a pomohla rodičom. **Hlas povolania pociťovala vo svojej duši už od siedmeho roka**, ale rodičia nesúhlasili s jej vstupom do kláštora. V tejto situácii sa Helenka snažila prehlušiť v sebe Božie volanie, ale vízia trpiaceho Krista a slová výčitky: ,,Dokedy ťa budem ešte trpieť a dokedy ma budeš zavádzať? - ju viedli k tomu, že sa pokúšala nájsť miesto v kláštore. Klopala na mnohé kláštorne brány, ale nikde ju neprijali. Dňa 1.augusta 1925 prekročila prah klauzúry v kláštore kongregácie sestier Matky Božieho Milosrdenstva vo Varšave na Žitnej ulici. Vo svojom Denníčku vyznala: ,,Mala som pocit, že som vstúpila do rajského života. Z môjho srdca vyvierala ďakovná modlitba"

Po niekoľkých týždňoch však prežívala veľké pokušenie prejsť do inej kongregácie, v ktorej by bolo viac času na modlitbu. Vtedy jej Pán Ježiš ukázal svoju doráňanú a umučenú tvár a povedal: ,,Ty mi spôsobíš takúto bolesť, ak vystúpiš z tejto rehole. Tu som ťa povolal, a nie niekde inde, a tu som pripravil pre teba veľa milostí" V kongregácií dostala meno Mária Faustína. Noviciát si vykonala v Krakove a tam v prítomnosti biskupa Stanislava Rosponda zložila prvé a po piatich rokoch večné rehoľné sľuby čistoty, chudoby a poslušnosti. Pracovala v niekoľkých rehoľných domoch kongregácie, najdlhšie v Krakove, Plocku a Vilniuse, kde si plnila povinnosti i kuchárky, záhradníčky a vrátničky. Navonok nič neprezrádzalo jej neobyčajne bohatý mystický život. Horlivo si plnila svoje povinnosti, verne zachovávala všetky rehoľné predpisy, bola sústredená, vedela mlčať a pritom bola prirodzená, plná pokojnej radosti a žičlivej, nezištnej lásky k blížnym s Bohom a obetavo spolupracovala s Ježišom v diele záchrany duší. ,,Ježišu môj ," vyznala v Denníčku, ,,Ty vieš, že od detstva som túžila stať sa veľkou sväticou, to znamená, túžila som Ťa milovať takou veľkou láskou, akou Ťa doteraz ešte žiadna duša nemilovala. Hĺbku jej duchovného života odkrýva Denníček. Pozorne čítanie týchto zápiskov nám dáva obraz vysokého stupeň jej duše s Bohom, hlboký vzťah Boha k jej duši, ako aj jej úsilie a námahu na ceste ku kresťanskej dokonalosti. Pán ju obdaroval veľkými milosťami: **darom kontemplácie, hlbokého poznania tajomstva BM, víziami , zjaveniami, neviditeľnými stigmami, darom proroctva a čítania v ľudských dušiach, a taktiež zriedkavým darom mystického sobáša**. Takto bohato obdarovaná písala: ,,Ani milosti, ani zjavenia, ani vytrženia, ani žiadne dary, ktorými bola (duša) obdarovaná ju neurobia dokonalou, ale vnútorne zjednotenie duše s Bohom... Moja svätosť a dokonalosť spočíva v úzkom zjednotení mojej vôle s Božou vôľou:. Prísny spôsob života a vyčerpávajúce pôsty, ktoré si ukladala ešte pre vstúpením do kongregácie, tak oslabili jej telo, že už v postuláte bolo potrebné poslať ju do Skolimowa pri Varšave na preliečenie. Po prvom roku noviciátu zakúsila neobyčajne bolestné utrpenie, súvisiace s uskutočnením poslania, ktoré dostala od Krista Pána. Sestra Faustína obetovala svoj život za hriešnikov, a z tohto dôvodu prežívala aj rôzne utrpenia, aby skrze ne zachraňovala ich duše. V posledných rokoch života narastalo jej vnútorné utrpenie, tzv. noc ducha, ako aj telesné bolesti. Postupujúca tuberkulóza napadla pľúca aj tráviaci trakt. Kvôli tomu bola dvakrát na niekoľko mesiacov na liečení v nemocnici na Pradniku v Krakove. Fyzický celkom vyčerpaná, ale duchovne úplne zrelá, mysticky zjednotená s Bohom, zomrela v povesti svätosti 5. októbra 1938. Mala sotva 33 rokov, z toho 13 rokov prežila v reholi. Jej telo bolo uložené v hrobke na kláštornom cintoríne v Krakove - Lagiewnikách a počas informačného procesu v roku 1966 bolo prenesené do kaplnky. Tejto jednoduchej, nevzdelanej, ale statočnej, Bohu bezhranične dôverujúcej rehoľníčke, zveril Pán Ježiš veľké poslanie: posolstvo o Božom milosrdenstve pre celý svet. ,, Posielam Ťa." Povedal k celému ľudstvu s mojím milosrdenstvom. Nechcem trestať ubolené ľudstvo, ale túžim ho uzdraviť a privinúť k svojmu milosrdnému srdcu. Si sekretárkou môjho milosrdenstva. Vybral som si ťa do tohto úradu v tomto i budúcom živote, aby si dávala dušiam poznať moje veľké milosrdenstvo, ktoré mám pre ne a povzbudzovala ich k dôvere v priepasť môjho milosrdenstva"

(Životopis bol prevzatý z Denníčka sv. Faustiny Kowalskej)

Po teologicko – vedeckom výskume Denníčka nám Boh cez sv. Faustínu, námestníčku BM ponúka týchto **5 nových foriem** BM.

1. **Obraz Božieho milosrdenstva** - „Duša, ktorá bude tento obraz uctievať, nezahynie,“ povedal, a tým prisľúbil spásu a taktiež veľké pokroky na ceste ku kresťanskej dokonalosti, víťazstvo nad nepriateľmi duše a milosť šťastnej smrti.(Den.48) „Sľubujem jej (duši) tiež víťazstvo nad nepriateľmi už tu na zemi, ale najmä v hodine smrti. Ja sám ju budem chrániť ako svoju slávu.“(Den.48) Pán Ježiš neobmedzil svoju štedrosť iba na tieto milosti keďže povedal: „Podávam ľuďom nádobu, s ktorou majú prichádzať po milosti k prameňu milosrdenstva. Tou nádobou je tento obraz s nápisom: Ježišu, dôverujem Ti!”(Den.327) „Cez tento obraz budem udeľovať dušiam veľa milostí.“(Den.570)
2. **Nedeľa (čiže sviatok) Božieho milosrdenstva** - „Duše hynú napriek môjmu trpkému umučeniu,“ povedal Pán Ježiš, keď vysvetlil dôvod ustanovenia sviatku, „Dávam im poslednú nádej na záchranu – sviatok môjho milosrdenstva. Ak nebudú zvelebovať moje milosrdenstvo, zahynú naveky.“(Den.965) „Kto v tento deň pristúpi k prameňu života, dosiahne úplne odpustenie vín a trestov.“(Den.300)
3. **Korunka Božieho milosrdenstva** - „Keď sa (ľudia) budú modliť túto korunku, rád im dám všetko o čo ma budú prosiť.“(Den.1541) A dodal: „..ak to, o čo budú prosiť, bude v zhode s mojou vôľou.“(Den.1731) „Každú dušu, ktorá sa bude modliť túto korunku, budem v hodine smrti brániť ako svoju chválu. Ak sa ju pri zomierajúcom pomodlia druhí, dosiahnu tie isté odpustky. Keď sa pri zomierajúcom odrieka táto korunka, zmierňuje sa Boží hnev a nepochopiteľné milosrdenstvo zaplavuje dušu.“ (Den.811)
4. **Hodina milosrdenstva -** „Vždy keď, budeš počuť, ako hodiny odbíjajú tretiu, ponáraj sa celá do môjho milosrdenstva, zvelebuj a oslavuj ho, vzývaj jeho všemohúcnosť pre celý svet a zvlášť pre úbohých hriešnikov. Je to hodina, v ktorej sa dostalo milosti celému svetu – milosrdenstvo zvíťazilo nad spravodlivosťou.“ (Den.1572)
5. **Šírenie úcty k Božiemu milosrdenstvu** - „Duše, ktoré šíria úctu k môjmu milosrdenstvu, budem ochraňovať po celý život ako láskavá matka svoje nemluvňa a v hodine smrti im nebudem Sudcom, ale milosrdným Spasiteľom.“(Den.1075)

**Nauč sa naspamäť KORUNKU (ruženec BM), často sa ju modli a využívaj pre svoju spásu a spásu mnohých všetkých 5 nových foriem BM**